ডিজিটেল সংবাদ, বেবেজীয়াঃ অসমৰ এখন বিদ্যালয়। পকী পথৰ দাতিতে থকা বিদ্যালয়খনৰ চৌদিশে পকী বেৰা । ভিতৰত ৩টা কোঠাৰ ২টা ঘৰ । বাহিৰৰ পৰা চালে এখন সুন্দৰ পৰিবেশৰ বিদ্যালয় যেন লাগে যদিও এই বিদ্যালয়ত ১৬ জন ছাত্ৰ-ছাত্ৰীৰ বিপৰীতে শিক্ষক ৩গৰাকী। বিদ্যালয়খন আছে নগাঁও জিলাৰ ৰহা ৰাজহ চক্ৰৰ,কপিলী শিক্ষা খণ্ডৰ অন্তৰ্গত জৰাবাৰী মৌজাৰ পোতাকলঙত । পোতাকলং প্ৰাথমিক বিদ্যালয়।
জানিবলৈ দিয়া অনুসৰি আটক ধুনীয়া বিদ্যালয় গৃহত আছে ৩গৰাকী বিখ্যাত ব্যক্তিৰ নামত ৩টা শ্ৰেণী কোঠা । ৰান্ধনীঘৰ, পকা চৌহদ থকা বিদ্যালয়ত ছাত্ৰ ছাত্ৰী আছে ১৬ জন । শ্ৰেণীকোঠা কেইটা হ'ল ড০ সৰ্বপল্লী ৰাধাকৃষ্ণণ কক্ষ তৃতীয় শ্ৰেণীৰ বাবে, মহাত্মা গান্ধী কক্ষ চতুৰ্থ আৰু পঞ্চম শ্ৰেণীৰ বাবে, ৰবীন্দ্ৰনাথ ঠাকুৰ কক্ষ দ্বিতীয় শ্ৰেণীৰ বাবে আছে যদিও বিদ্যালয়ৰ কোঠা সমুহ বন্ধ । এটা কোঠাতেই বিদ্যালয় খনৰ ১৬ জন ছাত্ৰ-ছাত্ৰী একেলগে বহে বুলি জানিবলৈ দিয়ে ।
উল্লেখ্য যে, বিদ্যালয়খনত "ক" মান শ্ৰেণীত ৩ জন, প্ৰথম শ্ৰেণীত ১ জন, দ্বিতীয় মানত ৩ জন, তৃতীয় শ্ৰেণীত ৩ জন, চতুৰ্থ শ্ৰেণীত ৩ জন আৰু পঞ্চম শ্ৰেণীত ৩ জনহে ছাত্ৰ ছাত্ৰী আছে । বিদ্যালয়খনত প্ৰধান শিক্ষক প্ৰবীৰ বৰুৱাকে ধৰি জাহান দলে আৰু ধৰিত্ৰী পাটৰ নামৰ তিনিগৰাকী শিক্ষক আছে ।
যিসময়ত চৰকাৰী নীতি মতে ৩০ জন ছাত্ৰ-ছাত্ৰীৰ বিপৰীতে এজন শিক্ষক থাকিব লাগে ।তেনে পৰিপ্ৰেক্ষিতত এটা কোঠাতেই থকা ৫টা শ্ৰেণীৰ ১৬ শিক্ষাৰ্থীক পঢ়ুৱাবলৈ কেনেকৈ ৩গৰাকীকৈ শিক্ষক আছে সেইটোহে সচেতন মহলত বিচাৰ্যৰ বিষয় হৈ পৰিছে । অভিযোগ অনুসৰি ছাত্ৰ -ছাত্ৰী কম হোৱাৰ সুবিধা লৈ শিক্ষকেও পাল পাতিহে বিদ্যালয়লৈ আহে । আনহাতে নতুন শিক্ষা নীতি প্ৰচলন কৰিবলৈ চৰকাৰে প্ৰচেষ্টা হাতত লোৱা সময়ত বিদ্যালয়ৰ এনে ব্যৱস্থাই চৰকাৰী নীতি নিৰ্দেশনাকেই ভেঙুচালি কৰিছে বুলি সচেতন মহলে উল্লেখ কৰে।
